TUFหวังกำไรโต15%ปีหน้า
ไทยยูเนียน โฟรเซ่น ลั่นปี 2556 กำไรโต 15% หลัง 2 บริษัทย่อยเลิกขาดทุน เพิ่มงบลงทุนต่อปีอีกเท่าตัวในช่วง 2 ปีข้างหน้า
9 พ.ย. 2555

ไทยยูเนียน โฟรเซ่น ลั่นปี 2556 กำไรโต 15% หลัง 2 บริษัทย่อยเลิกขาดทุน เพิ่มงบลงทุนต่อปีอีกเท่าตัวในช่วง 2 ปีข้างหน้า 
นายธีรพงศ์ จันศิริ ประธานกรรมการบริหาร บริษัท ไทยยูเนียน โฟรเซ่น โปรดักส์ (TUF) เปิดเผยว่า บริษัทตั้งเป้าปี 2556 จะมีกำไรสุทธิในรูปของเงินเหรียญสหรัฐเติบโตขึ้น 15% จากปีนี้ เพราะบริษัทย่อย 2 แห่งที่เพิ่งลงทุนในปีนี้ ฟื้นตัวจากขาดทุน 
ขณะเดียวกันบริษัทตั้งงบลงทุนต่อปีเพิ่มขึ้นอีก 1 เท่าตัว ภายในปี 2556-2557 เพิ่มขึ้นเป็นปีละ 6,000 ล้านบาท จากปกติใช้ในการลงทุนปีละ 3,000 ล้านบาท โดยเงินมูลค่าทั้งหมด 1.2 หมื่นล้านบาท จะใช้สำหรับสร้างโรงงาน 3 แห่งใน จ.สมุทรสาคร เพื่อเพิ่มกำลังการผลิตใน 3 ธุรกิจ คือ กุ้ง แซลมอน และอาหารสำเร็จรูป ซึ่งเงินลงทุนทั้งหมดจะมาจากเงินหมุนเวียนและกู้สถาบันการเงิน เพราะบริษัทมีสภาพคล่องมากขึ้นหลังเพิ่มทุนใช้หนี้ไป จนปัจจุบันมีอัตราหนี้สินต่อทุน (ดี/อี ) เหลือ 0.79 เท่า
สำหรับเป้าหมายอัตรากำไรขั้นต้น (มาร์จิน) ภายใน 2-3 ปีนี้ตั้งเป้าไว้ที่ 17-18% แม้ไตรมาส 3 ที่ผ่านมามาร์จินจะลดลงเหลือ 15.7% เพราะเจอปัญหาราคาวัตถุดิบที่สูงขึ้น ขณะที่ระยะยาวตั้งใจเพิ่มเป็น 20%
“การเพิ่มขึ้นของอัตรากำไรขั้นต้นทุก 1% มีความหมาย และมีมูลค่าสูงมาก ซึ่งเทียบกับปัจจุบันเฉลี่ยที่ 15-17% แต่ก็เป็นการพัฒนาขึ้นปีก่อนที่ 14-15%” นายธีรพงศ์ กล่าว
กลยุทธ์ที่บริษัทจะรักษาอัตรากำไรขั้นต้นระดับสูงได้มาจากหลายปัจจัย ตั้งแต่ลดต้นทุนมีสินค้าที่เป็นแบรนด์บริษัทมากขึ้น รวมถึงการกระจายตลาดไปยังประเทศต่างๆ เพิ่มขึ้น
ส่วนการซื้อกิจการ บริษัทยังมองหาโอกาสทั้งในยุโรป อเมริกา และเอเชีย เพราะเป็นกลยุทธ์ที่จะเพิ่มความมั่นใจให้กับผู้ลงทุนในการสร้างการเติบโต
ด้านผลงาน ในไตรมาส 3 ปีนี้บริษัทมีกำไร 1,613 ล้านบาท เพิ่มขึ้น 4.6% จากงวดเดียวกันในปีก่อน และเพิ่มสูงถึง 61% เทียบกับไตรมาส 2 ปีนี้ ทุกส่วนของธุรกิจยังมีการเติบโตที่ดี ส่วน 9 เดือนมีกำไรสุทธิทั้งหมด 4,081ล้านบาท เพิ่มขึ้น 13.8% 
“ปีนี้เป็นอีกปีที่บริษัทสามารถทุบสถิติกำไรและยอดขาย” นายธีรพงศ์ กล่าว